
[bookmark: TextBodyBegin]Европейският парламент,
–	като взе предвид искането за снемане на имунитета на Петър Бистрон, получено с писмо от 27 август 2024 г. от федералното Министерство на правосъдието на Германия, с което се предава искане от областния прокурор на Мюнхен I, във връзка с висящо наказателно производство пред Районния съд на Мюнхен, и обявено на пленарно заседание на 16 септември 2024 г.,
–	като изслуша Петър Бистрон на 29 януари 2025 г. в съответствие с член 9, параграф 6 от своя Правилник за дейността и като взе предвид документите, представени от него по време на изслушването,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г., 19 декември 2019 г. и 5 юли 2023 г.[footnoteRef:1], [1:  	Решение на Съда на ЕС от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда на ЕС от 6 септември 2011 г., Patriciello, C‑163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда на ЕС от 19 декември 2019 г., Junqueras Vies, C-502/19, ECLI:EU:C:2019:1115. решение на Общия съд от 5 юли 2023 г., Puigdemont i Casamajó и други/Парламент, T-272/21, ECLI:EU:T:2023:373.] 

–	като взе предвид член 46 от Основния закон на Федерална република Германия,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (А10-0030/2025),
А.	като има предвид, че областният прокурор на Мюнхен I поиска снемане на парламентарния имунитет на Петър Бистрон, член на Европейския парламент, в контекста на обвинения, повдигнати срещу него съгласно член 86а от германския Наказателен кодекс и във връзка с член 86 от този кодекс, относно предполагаемо използване на символи на противоконституционни и терористични организации;
Б.	като има предвид, че в искането се посочва, че след освобождаването от длъжност на украинския посланик в Германия на 12 юли 2022 г. Петър Бистрон е публикувал фотоколаж в профила си в Twitter, който показва части от снимки на лица, заемали преди това висока публична длъжност, като дясната или лявата ръка на всеки от тях е изпъната, с насочени нагоре пръсти; като има предвид, че публикуваният колаж е придружен от надписа „Bye, bye […]! Германски политици махат за сбогом!“[footnoteRef:2]; като има предвид, че Петър Бистрон беше обвинен най-малко в мълчаливо съгласие, че този колаж би оставил у обективен потребител на Twitter впечатлението, че изобразената позиция на ръката е „хитлеристки поздрав“, тъй като това е форма на поздрав, използвана от нацисткия режим; като има предвид, че Петър Бистрон беше обвинен, че е разпространил или публично използвал в Германия символи на противоконституционни и терористични организации; [2:  	Превод от оригинала на английски език.] 

В.	като има предвид, че след провеждане на разследвания компетентните органи подадоха искане за снемане на имунитета на Петър Бистрон, адресирано до германския Бундестаг, на който той е бил член по това време; като има предвид, че германският Бундестаг сне имунитета му на 7 септември 2023 г.;
Г.	като има предвид, че Петър Бистрон беше избран за член на Европейския парламент на изборите за Европейски парламент през 2024 г.; като има предвид, че след обявяването на окончателните резултати от изборите, с решение от 9 юли 2024 г. компетентните органи временно преустановиха наказателното производство срещу него, за да пристъпят към искането за снемане на имунитета му;
Д.	като има предвид, че Петър Бистрон не е бил член на Европейския парламент към момента на извършване на предполагаемото престъпление;
Е.	като има предвид, че предполагаемото нарушение и последвалото искане за снемане на имунитета не са свързани с изразено от Петър Бистрон мнение, или с подаден от него глас при изпълнението на задълженията му по смисъла на член 8 от Протокол № 7 за привилегиите и имунитетите на Европейския съюз;
Ж.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз гласи, че членовете на Европейския парламент притежават на територията на тяхната собствена държава имунитетите, предоставяни на членовете на националните парламенти;
З.	като има предвид, че съгласно член 46, параграфи 2, 3 и 4 от Основния закон на Федерална република Германия:
„(2)	Член на парламента не може да бъде привлечен към отговорност или да бъде задържан за наказуемо деяние без разрешението на Бундестага, освен ако е задържан при заварено престъпление или в рамките на деня, следващ деянието.
(3)	Разрешение на Бундестага се изисква също така за всяко друго ограничаване на свободата на члена на парламента, както и за започване на производство срещу члена на парламента съгласно член 18.
(4)	Всяко наказателно производство или производство по член 18 срещу член на парламента и всяко задържане или друго ограничение на свободата на неговата личност се спира по искане на Бундестага“.
И.	като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и неделими от тези задължения;
Й.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове;
К.	като има предвид, че в настоящия случай Парламентът не е установил наличието на fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на члена на ЕП в качеството му на член на Европейския парламент;
Л.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:3]; [3:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да снеме имунитета на Петър Бистрон;
2.	възлага на своя председател незабавно да предаде настоящото решение и доклада на своята компетентна комисия на компетентния орган на Федерална република Германия и на Петър Бистрон.

